
E L Ő T E R J E S Z T É S

Sülysáp Nagyközség Önkormányzata Képviselő-testületének
2013. május 23-án tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2013. (V. 23.) ÖKT határozati javaslat

Sülysáp Nagyközség Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2013. május 17.


Horinka László s.k.


polgármester
Láttam!

Sülysáp, 2013. május 17.
Tóth Krisztina s.k.
jegyző
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2013. április 11-ei ülése óta 6 képviselő-testületi döntés végrehajtási határideje járt le az alábbiak szerint:

	Határozat száma
	Határozat kelte
	Döntés
	Határidő
	Állapot

	23/2013
	2013-02-14
	Önkormányzati ingatlanok értékesítése az iparterületen
	2013-04-30
	A vevők nem reagáltak még a megküldött szerződésre

	30/2013
	2013-03-14
	Szociális bérlakás bérlőkijelölés meghosszabbítása (Kiss Sándorné, Állomás u. 13/I.)
	2013-04-30
	Végrehajtva

	35/2013
	2013-03-14
	1956-os emlékmű létesítése NKA pályázat keretében
	2013-04-30
	A támogatási szerződés aláírásra került, az adományozási felhívás közzététele megtörtént

	44/2013
	2013-04-11
	Civil szervezetek 2013. évi pályázati támogatása
	2013-05-11
	A támogatási szerződések aláírásra kerültek.

	50/2013
	2013-04-11
	A Faluszolga Kft. ügyvezetői tisztségének betöltésére pályázat kiírása
	2013-04-12
	Végrehajtva

	51/2013
	2013-04-11
	Cseri Tamásnak a Faluszolga Kft.-nél fennálló ügyvezetői megbízásának meghosszabbítása
	2013-05-05
	Végrehajtva


II. Tájékoztató az előző ülés óta történt fontosabb eseményekről
· Április 15-én a 3113 jelű összekötő út (Úri út) felújításával kapcsolatos egyeztetésre került sor a Magyar Közút Kht. irodájában. Ez az egyeztetés már a sokadik volt a sorban, miután a csatornázás és a tervezett útfelújítás keresztezi egymást. Sajnos jelenleg úgy áll a dolog, hogy a Magyar Közút a csatornázással érintett útszakaszokon nem kívánja a felújítást elvégezni, ugyanis attól tartanak, hogy a csatornázás miatt előállhatnak olyan süllyedések, amelyekkel kapcsolatban a Tápiómenti Területfejlesztési Társulástól várnának garanciát. A Társulás azonban ilyet nem tud és nem is kíván vállalni, ezért nem kizárt, hogy a 3113 jelű út belterületi szakasza végül mégsem kerül felújításra. 
· Április 15-én két lakosunk állampolgársági eskütételére került sor.

· Április 16-án a Területfejlesztési Társulás Elnökségi és Közbeszerzési Bizottsága, valamint Pénzügyi és Felügyelő Bizottsága is ülést tartott Nagykátán. Az ülések témája a kivitelezés előrehaladása, a társulás 2012. évi zárszámadása, a 2013. évi költségvetés módosítása és a 2014. évi költségvetés koncepciójának elfogadása volt.
· Április 16-án a K&H Bank részéről Molnár Zoltán önkormányzati üzletág igazgató és Bolla Zsolt osztályvezető voltak a vendégeink. A megbeszélésen a Sülysáp II. kötvény állami konszolidációja volt napirenden. A bank szerint a konszolidáció lényegében előtörlesztésnek minősül, és az előtörlesztés esetén a bank a futamidőt rövidíti a törlesztő részletek változatlanul hagyása mellett. Ugyanakkor felajánlották, hogy amennyiben az önkormányzat CHF-ről EUR-ra váltja a kötvényállományt, változatlan kamatkondíciók mellett, hajlandók a futamidő megtartása mellett a törlesztő részleteket csökkenteni. Meglátásom szerint a banknak komoly érdeke fűződik ahhoz, hogy ez a konverzió megvalósuljon (kockázatosabb számukra is a CHF mint az EUR, és a konszolidáció után az állam az eredeti devizanemben tartja majd nyilván az adóságot, amit immár a banknak sokkal kisebb esélye lesz átváltani), ezért a bank vezetőitől kamatkedvezményt szerettem volna elérni, ám mindeddig nem jutottunk megállapodásra, így az ügy egyelőre nyitott.

· Árpilis 18-án a térségi zöldhulladék szállítással kapcsolatban a gyömrői polgármester hívott össze egy megbeszélést, melyen részt vett Rudics Ákos a Hírös Kft. ügyvezetője is, aki szóban is ismertette a megjelentekkel a zöldhulladék szállítás ellehetetlenülésével kapcsolatos meglátásait. Ezen a megbeszélésen elhatározás született, hogy a nagytérségi szilárdhulladék-gazdálkodási rendszert létrehozó, a mintegy 50 települést magában foglaló konzorcium működését helyre kell állítani, ezért itt is kezdeményeztük a konzorciumi ülés összehívását és a működés helyreállítását. Ennek nyomán várhatóan május 31-én összeül a konzorcium.
· Április 22-én a Tápiómenti Települések Csatornamű és Vízgazdálkodási Társulata éves küldöttgyűlését tartotta, melyen településünk küldötteinek többsége is részt vett. A küldöttgyűlésen alapszabály-módosításra, a tisztségviselők újraválasztására és az előző évi működéssel kapcsolatos beszámolók elfogadására került sor. 

· Április 29-én tartotta soron következő ülésété a Tápiómenti Területfejlesztési Társulás. Az ülésen résztvevők tájékoztatást kaptak a projekt aktuális helyzetéről, ezen belül sor került a sülysápi szennyvíztisztító telep befogadójával kapcsolatos kérdés eldöntésére is. Az eredeti vízjogi engedélyben szereplő tápiószecsői árok helyett, a szennyvíztisztító telkén belül kerül kialakításra, mintegy fél hektáron egy utótisztítást végző tó, majd ebből a tóból közvetlenül a Tápióba folyik a tisztított szennyvíz.

· Május 2-án volt a Vasút utcai óvoda közbeszerzésének első határidője: eddig a napig vártuk az ajánlatokat, majd a beérkezett három ajánlat alapján május 9-én került sor az ajánlatadókkal folytatandó tárgyalásra. Ennek kimenetelét a Képviselő-testület első kézből ismeri, így itt nem taglalom. 
· Május 3-án a nagykátai tankerület igazgatójával és a Móra Ferenc Általános Iskola igazgatójával a nyári napközi 2013. évi megszervezéséről tárgyaltunk és végül olyan megállapodást kötöttunk, hogy a korábbi években bevezetett gyakorlatot az idén is követjük: a nyári napközi a tanévzáró ünnepséget követő hétfőn kezdődik és négy héten át tart a Móra iskola Malom utcai épületében. Az önkormányzat biztosítja az épületet, valamint a gyerekek étkeztetését, a tankerület az iskolán keresztül a személyi felügyeletet. 

· Május 6-án megkötöttük a szerződést a Tóalmás Autóház Kft. tulajdonosaival, Halasi Erikával és Bozai Róberttel. A vételár 8,4 millió forint, azonban egy jogszabályváltozás miatt az állam elővásárlási joggal rendelkezik, amiről 35 napon belül kell nyilatkoznia. A szerződés az államot képviselő MNV Zrt. válaszát követően, vagy a 35 nap lejártával lép hatályba. Ezek alapján a vételár kifizetésére június közepén kerülhet sor. 

Sülysáp, 2013. május 17.

Horinka László s.k.

polgármester

